তথ্যবিবরণী নম্বর : ৫০৯

**বাংলাদেশের উন্নয়নে বন্ধুপ্রতিম দেশগুলোর অবদান রয়েছে**

 **---তথ্য ও সম্প্রচার মন্ত্রী**

ঢাকা, ২৬ মাঘ (৯ ফেব্রুয়ারি) :

‘১৯৭১ সালে স্বাধীনতার পর যে দেশকে অনেকে তলাবিহীন ঝুড়ি আখ্যা দিয়েছিল, প্রধানমন্ত্রী শেখ হাসিনার নেতৃত্বে সেই বাংলাদেশ আজ বিশ্বে ‘ইকোনমিক টাইগার’ হিসেবে উঠে এসেছে।’

তথ্য ও সম্প্রচার মন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ রাজধানীতে ‘শেরাটন ঢাকা’ হোটেলে ‘ডিপ্লোম্যাটস পাবলিকেশন’ আয়োজিত ‘ডিপ্লোম্যাটস নাইট’ অনুষ্ঠানে প্রধান অতিথির বক্তৃতায় এভাবেই দেশের অগ্রগতি তুলে ধরেন।

মন্ত্রী বলেন, ‘ঝড়-ঝঞ্ঝা-জলোচ্ছ্বাস, সাইক্লোন, বন্যা, খরার দুর্যোগের সাথে যুঝে আয়তনের দিক বিশ্বের ৯২তম এই দেশ ধান উৎপাদনে দ্বিতীয়, সবজি উৎপাদনে চতুর্থ, মিঠাপানির মাছ উৎপাদনে দ্বিতীয়-তৃতীয়তে ওঠানামা করে, আলু উৎপাদনে সপ্তম, ইলিশ মাছ উৎপাদনে প্রথম, আম উৎপাদনে দ্বিতীয়। এগুলো কোনো যাদুবলে হয়নি, জাতির পিতা বঙ্গবন্ধুর কন্যা শেখ হাসিনার যাদুকরী নেতৃত্বের ফলে হয়েছে।’ এই উন্নয়নে সাথী হওয়ার জন্য বন্ধুপ্রতিম সকল দেশের প্রতি ধন্যবাদ জানিয়ে ড. হাছান বলেন, 'আমাদের এই উন্নয়নে বন্ধুপ্রতিম দেশগুলোর অবদান রয়েছে। আমি তাদের প্রতি আন্তরিক ধন্যবাদ জানাই।'

ইন্দোনেশিয়া, থাইল্যান্ড, সৌদি আরব, কোরিয়া, ব্রুনেই, যুক্তরাজ্যসহ প্রায় বিশটি দেশের কূটনীতিকরা এ সময় উপস্থিত ছিলেন।

সম্প্রচার মন্ত্রী হাছান বলেন, ‘যাদের পরাধীনতা থেকে আমরা স্বাধীন হয়েছিলাম সেই পাকিস্তানকে অনেক আগেই বাংলাদেশ মানবিক, অর্থনৈতিক, সামাজিকসহ সব সূচকে অতিক্রম করেছে, মানব উন্নয়নের অনেক সূচকে ভারতকেও ছাড়িয়েছে। এমন কি করোনার সংগ্রামের মধ্যেও আন্তর্জাতিক অর্থ তহবিল-আইএমএফ প্রকাশিত উপাত্ত অনুযায়ী বাংলাদেশের মানুষের মাথাপিছু আয় ভারতকে ছাড়িয়ে গেছে।’

তথ্য ও সম্প্রচার মন্ত্রী অনুষ্ঠানের আয়োজক সংস্থা প্রকাশিত মাসিক ডিপ্লোম্যাটস পত্রিকার প্রশংসা করে বলেন, ম্যাগাজিনটি বাংলাদেশের সাথে বিদেশি কূটনীতিকদের সেতুবন্ধ আরো দৃঢ় করতে ভূমিকা রাখছে।

বাংলাদেশের সাথে বিভিন্ন দেশের কূটনৈতিক সম্পর্কের পঞ্চাশ বছর পূর্তি উপলক্ষ্যে এ অনুষ্ঠানে সাবেক পররাষ্ট্র প্রতিমন্ত্রী ও ডিপ্লোম্যাটস পাবলিকেশনের উপদেষ্টা আবুল হাসান চৌধুরী স্বাগত বক্তব্য দেন। নির্বাহী সম্পাদক নাজিনুর রহিমসহ প্রকাশনা সংস্থার সদস্যরা অনুষ্ঠানে উপস্থিত ছিলেন। আলোচনা শেষে ‘কালারস অভ বাংলাদেশ’ শিরোনামে ফ্যাশন শো মঞ্চস্থ হয়।

#

আকরাম/রফিকুল/আব্বাস/২০২৩/২২৫৫ ঘণ্টা

তথ্যবিবরণী নম্বর : ৫০৮

**স্কুল-কলেজে উপবৃত্তির ৭৫১ কোটি টাকা বিতরণ শুরু**

ঢাকা, ২৬ মাঘ (৯ ফেব্রুয়ারি) :

স্কুল-কলেজের শিক্ষার্থীদের উপবৃত্তির মাধ্যমিক ও উচ্চ মাধ্যমিক পর্যায়ের উপবৃত্তি পাওয়া শিক্ষার্থীদের মাঝে ২০২২ সালের জুলাই থেকে ডিসেম্বর কিস্তির ৭৫১ কোটি ২ লাখ ৫২ হাজার ২০০ টাকা মোবাইল ও অনলাইন ব্যাংকিংয়ের মাধ্যমে বিতরণ কার্যক্রমের উদ্বোধন করা হয়েছে।

আজ প্রধানমন্ত্রীর শিক্ষা সহায়তা ট্রাস্ট্রের অধীনে পরিচালিত সমন্বিত উপবত্তি কর্মসূচির অর্থ বিতরণ কার্যক্রমের উদ্বোধন করেছেন শিক্ষামন্ত্রী ডা. দীপু মনি। অনলাইনে বিতরণ কার্যক্রম উদ্বোধন অনুষ্ঠানে সংযুক্ত ছিলেন শিক্ষা উপমন্ত্রী মহিবুল হাসান এবং কারিগরি ও মাদ্রাসা শিক্ষা বিভাগের সিনিয়র সচিব মোঃ কামাল হোসেন।

মাধ্যমিক ও উচ্চ শিক্ষা বিভাগের সচিব সোলেমান খানের সভাপতিত্বে অনুষ্ঠানে স্বাগত বক্তব্য রাখেন প্রধানমন্ত্রীর শিক্ষা সহায়তা ট্রাস্টের ব্যবস্থপনা পরিচালক (অতিরিক্ত সচিব) আবদুন নূর মুহাম্মদ আল ফিরোজ।

অনুষ্ঠানে শিক্ষা মন্ত্রণালয়ের আওতাধীন বিভিন্ন দফতর ও সংস্থার কর্মকর্তা, বিভিন্ন শিক্ষা প্রতিষ্ঠান প্রধান এবং উপবৃত্তিপ্রাপ্ত কিছু শিক্ষার্থী ভার্চুয়ালি সংযুক্ত হন ।

এর আগে জানুয়ারি-জুন/২২ কিস্তির ৪৯ লাখ ৬০০ জন শিক্ষার্থীর মধ্যে ৮২৭ কোটি ১৯ লাখ ৫৭ হাজার টাকা বিতরণ করা হয়েছে।

উল্লেখ্য, উপবৃত্তির টাকা সরাসরি উপকারভোগী শিক্ষার্থীর অভিভাবকের একাউন্টে বিতরণ করা হয়। বিতরণ করা অর্থের জন্য শিক্ষার্থীদের কোনো প্রকার ক্যাশআউট চার্জ দিতে হবে না।

#

খায়ের/রফিকুল/আব্বাস/২০২৩/২১৫১ ঘণ্টা

তথ্যবিবরণী নম্বর: ৫০৭

**বাণিজ্যমন্ত্রীর সাথে সৌদি রাষ্ট্রদূতের মতবিনিময়**

ঢাকা, ২৬ মাঘ (৯ ফেব্রুয়ারি):

বাণিজ্যমন্ত্রী টিপু মুনশি বলেছেন, সৌদি আরব বাংলাদেশের বন্ধু রাষ্ট্র এবং দীর্ঘদিনের বৃহৎ ব্যবসায়িক ও উন্নয়ন সহযোগী। সৌদি আরবে বাংলাদেশের তৈরি পোশাক, বেকারি আইটেম, ভেজিটেবল, জুস, জুটপণ্যসহ বেশ কিছু পণ্য রপ্তানি হয়। বাংলাদেশের বিপুল সংখ্যক জনশক্তি সৌদি আরবে কর্মরত আছেন। বাংলাদেশও সৌদি আরব থেকে জ্বালানি তেল, গ্যাস, সার, খেজুরসহ বিভিন্ন পণ্য আমদানি করে থাকে।

মন্ত্রী আজ ঢাকায় বাংলাদেশ সচিবালয়ে তাঁর অফিস কক্ষে ঢাকায় নিযুক্ত সৌদি আরবের রাষ্ট্রদূত ইসা ইউসেফ ইসা আলদুহাইলান এর সাথে মতবিনিময়ের সময় এসব কথা বলেন।

মন্ত্রী বলেন, ২০২১-২২ অর্থবছরে বাংলাদেশ ২৯০ দশমিক ৬৪ মিলিয়ন মার্কিন ডলার মূল্যের পণ্য সৌদি আরবে রপ্তানি করেছে, একই সময়ে ১ হাজার ৬৯৩ দশমিক ২৬ মিলিয়ন মার্কিন ডলার মূল্যের পণ্য আমদানি করেছে। প্রধানমন্ত্রী শেখ হাসিনার উদ্যোগে বাংলাদেশের গুরুত্বপূর্ণ স্থানে একশতটি স্পেশাল ইকোনমিক জোন গড়ে তোলার কাজ দ্রুত এগিয়ে চলছে, কয়েকটির কাজ ইতোমধ্যে শেষ হয়েছে। মন্ত্রী বলেন, এগুলোতে আরো বেশি সৌদি বিনিয়োগ প্রত্যাশা করে বাংলাদেশ। এছাড়া বাংলাদেশে পর্যাপ্ত দক্ষ জনশক্তি রয়েছে, বাংলাদেশ বিভিন্ন পণ্যের একটি বড় বাজার। বিনিয়োগের ক্ষেত্রেও বাংলাদেশ সরকার বিভিন্ন ধরনের আকর্ষণীয় সুযোগ সুবিধা প্রদান করছে।

সৌদি আরবের রাষ্ট্রদূত এ সময় বলেন, বাংলাদেশ সৌদি আরবের বন্ধু রাষ্ট্র। বাংলাদেশের সাথে সৌদি আরবের সম্পর্ক ভ্রাতৃত্বপূর্ণ এবং বাণিজ্যিক সম্পর্ক দীর্ঘদিনের। বিনিয়োগ ও ব্যবসা-বাণিজ্যের ক্ষেত্রে সৌদি আরব বাংলাদেশকে অধিক গুরুত্ব দিয়ে থাকে। তিনি জানান, বাংলাদেশে অনুষ্ঠিতব্য ‘বিজনেস সামিট-২০২৩’-এ সৌদি আরবের বাণিজ্যমন্ত্রী ড. মাজেদ বিন আব্দুল্লাহ আলকাসাবির নেতৃত্বে একটি বড় প্রতিনিধিদল অংশগ্রহণ করবে।

এর আগে বাণিজ্যমন্ত্রীর সাথে তাঁর অফিস কক্ষে ঢাকায় সফররত গাম্বিয়ার পররাষ্ট্রমন্ত্রী ড. মামাদৌ তানগারার নেতৃত্বে ৬ সদস্যের প্রতিনিধিদল সাক্ষাৎ করে। এ সময় উভয় দেশের ব্যবসা-বাণিজ্য এবং বিনিয়োগের বিভিন্ন দিক নিয়ে মতবিনিময় করা হয়।

পরে বাণিজ্যমন্ত্রী ঢাকায় তাঁর সরকারি বাসভবনের অফিস কক্ষে ঢাকায় নিযুক্ত কানাডার হাইকমিশনার লিলি নিকোলসের নেতৃত্বে আগত প্রতিনিধিদলের সাথে মতবিনিময় করেন। এ সময় কানাডার হাইকমিশনার বাংলাদেশে সরকারি পর্যায়ে ভোজ্যতেল ক্যানুলা এবং ক্যানুলা বীজ রপ্তানির প্রস্তাব দেন। এ সময় বাণিজ্যমন্ত্রী বলেন, কানাডা বাংলাদেশের তৈরি পোশাকের বড় বাজার। তিনি কানাডার বিনিয়োগকারীগণকে বাংলাদেশে বিনিয়োগের আহ্বান জানান।

#

বকসী/রাহাত/মোশারফ/রফিকুল/লিখন/২০২৩/১৭৫৭ঘণ্টা

তথ্যবিবরণী নম্বর : ৫০৬

**পার্বত্য জনগণের জীবনমান উন্নয়নে সরকারকে সহায়তা**

**করতে উন্নয়ন সহযোগীদের প্রতি পার্বত্য মন্ত্রীর আহ্বান**

ঢাকা, ২৬ মাঘ (৯ ফেব্রুয়ারি) :

পার্বত্য চট্টগ্রাম অঞ্চলের জনগণের জীবনমান উন্নয়নে সরকারকে সহায়তা প্রদানের জন্য বিভিন্ন উন্নয়ন সহযোগী সংস্থার প্রতিনিধিদের প্রতি উদাত্ত আহ্বান জানিয়েছেন পার্বত্য চট্টগ্রাম মন্ত্রী বীর বাহাদুর উশৈসিং।

আজ ঢাকায় পার্বত্য চট্টগ্রাম বিষয়ক মন্ত্রণালয়ের সভাকক্ষে বিভিন্ন উন্নয়ন সহযোগী সংস্থার প্রতিনিধিদের সাথে মন্ত্রণালয়ের সংশ্লিষ্টদের এক মতবিনিময় সভায় প্রধান অতিথির বক্তব্যে পার্বত্য মন্ত্রী এ আহ্বান জানান।

বাংলাদেশ সরকারের কাজের সাথে উন্নয়ন সহযোগী সংস্থার বৃহত্তর সম্পৃক্ততার বিষয়টিকে উৎসাহিত করে মন্ত্রী বলেন, পার্বত্য অঞ্চলে সৌরবিদ্যুৎভিত্তিক নিরাপদ পানি সরবরাহ ও প্রত্যন্ত অঞ্চলে পানি সংকট নিরসনে ইউএনডিপি-সমর্থিত ‘স্ট্রেনদেনিং ইনক্লুসিভ ডেভেলপমেন্ট ইন সিএইচটি’ প্রকল্প গুরুত্বপূর্ণ অবদান রাখছে। প্রাথমিকভাবে এই প্রকল্পটি তিন পার্বত্য জেলার ১০টি উপজেলায় কর্মসূচি বাস্তবায়নের কথা থাকলেও মন্ত্রী এ কর্মসূচিকে তিন পার্বত্য জেলার ২৬টি উপজেলায় উন্নীত করার জন্য সংশ্লিষ্টদের পরামর্শ দেন।

এসময় পার্বত্য অঞ্চলের নারীরা ঝুঁকিপূর্ণ গোষ্ঠী উল্লেখ করে প্রতিনিধিদলের সদস্যরা প্রত্যন্ত অঞ্চলে সরকারের উন্নয়ন কাজ আরো সম্প্রসারণ করার পরামর্শ দেন। এছাড়া জলবায়ু পরির্বতন, বন উজাড় এবং মাটির ক্ষয় ও পানির ঘাটতি মোকাবিলায় বিভিন্ন প্রকল্প গ্রহণ করা উচিত বলে প্রতিনিধিদল অভিমত ব্যক্ত করেন।

জলবায়ু পরিবর্তন প্রসঙ্গে মন্ত্রী বলেন, দেশের মোট বনভূমির প্রায় ৪৪ শতাংশ পার্বত্য তিন জেলায় অবস্থিত। তবে বর্তমানে গাছ কাটা, জলবায়ু পরির্বতনসহ বিভিন্ন কারণে পাহাড়ি এলাকার একটি বড় অংশের বন উজাড় হয়ে যাচ্ছে। মন্ত্রী বলেন, এখন প্রয়োজন ইউনিয়ন ও উপজেলা পর্যায়ে আবাসিক হোস্টেল নির্মাণ, দেশে বিদেশে উচ্চতর ডিগ্রিধারীদের জন্য পর্যাপ্ত বৃত্তির ব্যবস্থা করা এবং সর্বত্র মাল্টিমিডিয়া ক্লাসরুম স্থাপনের প্রকল্প গ্রহণ করা। মন্ত্রী পার্বত্য যুবকদের দক্ষ জনশক্তিতে পরিণত করতে নার্সিং, মোবাইল সার্ভিসিং, হোটেল ম্যানেজমেন্ট, ট্যুরিস্ট গাইড ম্যানেজমেন্ট, ড্রাইভিং ও মেরামতসহ বিভিন্ন প্রশিক্ষণ প্রদান কাজে সহযোগিতা করার জন্য উন্নয়ন সহযোগী সংস্থাগুলোর প্রতি আহ্বান জানান।

প্রতিনিধিদলের নেতৃত্ব দেন জাতিসংঘের আবাসিক সমন্বয়ক Gwyn Lewis। এসময় উন্নয়ন সহযোগী সংস্থার প্রতিনিধি সদস্যদের মধ্যে রাষ্ট্রদূত ও ইইউ প্রতিনিধিদলের প্রধান Charles Whiteley, ব্রিটিশ হাইকমিশনার Robert Chatterton Dickson, নরওয়ের রাষ্ট্রদূত EspenRikter-Svendsen, এফএও কান্ট্রি রিপ্রেজেন্টিটিভ Robert Simpson, ইউনিসেফের ফিল্ড অফিসের প্রধান Madhuri Banerjee এবং ইউএনডিপির সহকারী আবাসিক প্রতিনিধি Prasenjit Chakma। বৈঠকে মন্ত্রণালয়ের পক্ষে সচিব মোসাম্মৎ হামিদা বেগম, অতিরিক্ত সচিব সত্যেন্দ্র কুমার সরকার, যুগ্মসচিব আলেয়া আক্তার, যুগ্মসচিব হুজুর আলী এবং পররাষ্ট্র মন্ত্রণালয়ের একজন প্রতিনিধি উপস্থিত ছিলেন।

#

রেজুয়ান/রাহাত/মোশারফ/রফিকুল/আব্বাস/২০২৩/২০৪০ ঘণ্টা

তথ্যবিবরণী নম্বর : ৫০৫

**একটি চিহ্নিত গোষ্ঠী শিক্ষাক্রম নিয়ে অপপ্রচার চালাচ্ছে**

 **--- শিক্ষামন্ত্রী**

ঢাকা, ২৬ মাঘ (৯ ফেব্রুয়ারি) :

 শিক্ষামন্ত্রী ডা. দীপু মনি বলেছেন, একটি চিহ্নিত গোষ্ঠী, যাদের শিক্ষা প্রতিষ্ঠান রয়েছে কিন্তু সেখানে বাংলাদেশের শিক্ষাক্রমের বইগুলো পড়ানো হয় না, তারা ব্যাপকভাবে এই বইগুলো নিয়ে অপপ্রচারে নেমেছেন। ভুলত্রুটি যা রয়েছে তা সংশোধন করা হচ্ছে। কিন্তু যে বিষয় বইতে নেই, যে বিষয় যেভাবে নেই, যে কথা বইতে বলা হয়নি, যে ছবি আমার বইতে নেই; মিথ্যাচার করে, ফটোশপ করে, এডিট করে সেগুলো বইয়ের অংশ বলে একটি শ্রেণি অপপ্রচার চালাচ্ছেন এবং পাশাপাশি লেখক, শিক্ষক, যেসব শিক্ষাবিদ-বিশেষজ্ঞরা জড়িত ছিলেন, আমরা যারা মন্ত্রণালয়ে আছি, আমাদের কদর্য ভাষায়, কুৎসিতভাবে ব্যক্তিগত আক্রমণ করে চলেছে এবং হুমকি দেওয়া হচ্ছে।

 মন্ত্রী আজ আশুলিয়ায় ডেফোডিল ইন্টারন্যাশনাল ইউনিভার্সিটির সমাবর্তন অনুষ্ঠানে এসব কথা বলেন। বিশ্ববিদ্যালয়ের আচার্য ও রাষ্ট্রপতি মোঃ আবদুল হামিদের প্রতিনিধি হিসেবে অনুষ্ঠানে বক্তব্য রাখেন শিক্ষামন্ত্রী।

 সমাবর্তন বক্তা ছিলেন ভারতের হিমাচল প্রদেশের শুলিনী বিশ্ববিদ্যালয়ের প্রতিষ্ঠাতা ও উপাচার্য অধ্যাপক অতুল খোসলা। অনুষ্ঠানে ড্যাফোডিল ইন্টারন্যাশনাল ইউনিভার্সিটির ট্রাস্টি বোর্ডের চেয়ারম্যান ড. মোঃ সবুর খান, বিশ্ববিদ্যালয়ের উপাচার্য অধ্যাপক ড. এম লুৎফর রহমানসহ সংশ্লিষ্টরা বক্তব্য রাখেন।

 শিক্ষামন্ত্রী বলেন, যারা পাঠ্যবই নিয়ে বলছেন, তাদের উদ্দেশ্য যদি সৎ হতো, তাহলে নিশ্চয় তারা মিথ্যার আশ্রয় নিতেন না, কদর্য আচরণ করতেন না এবং আমাদের হুমকি দিতেন না। এরা কারা? এরাই তারা যারা পঞ্চাশের দশকে বলেছিল, নৌকায় ভোট দিলে বিবি তালাক হয়ে যাবে। এরাই তারা যারা ৯০ এর দশকে বলেছিল, নৌকায় ভোট দিলে ফেনী পর্যন্ত ভারতের অংশ হয়ে যাবে, মসজিদে মসজিদে উলুধ্বনি হবে। এর কোনোটিই কিন্তু ঘটেনি। এই একই অপশক্তি নির্বাচনকে সামনে রেখে আবারো ঘোলা পানিতে মাছ শিকারের অপচেষ্টা চালাচ্ছে। যেখানে বইতে সুস্পষ্টভাবে বলা আছে, মানুষ বানর থেকে হয়নি, সেখানে তারা বলছেন যে আমরা নাকি বইতে বলেছি, বানর থেকে মানুষ হয়েছে। এই মিথ্যাচার, অপপ্রচার কেনো? যেভাবে কদর্য ভাষা ব্যবহার করা হচ্ছে, তারা ধর্মের দোহাই দিয়ে করছেন, সকল ধর্ম কী বলে? সকল ধর্ম বলে সত্য কথা বলতে, কিন্তু তারা মিথ্যাচার করছে, অপপ্রচার করছে, গুজব রটাচ্ছে।

 যারা মন্দ কাজ করছে তাদের উদ্দেশ্য মন্দ উল্লেখ করে শিক্ষামন্ত্রী বলেন, আমরা নিশ্চয় থেমে থাকব না। ভালো কাজ যা করার তা করব। তবে সমাজের যে বিষয়টি সংবেদনশীল সেটি বিবেচনায় নেব, যেখানে সংশোধন করা দরকার সেটি সংশোধন করব। মিথ্যাচার, অপপ্রচার দিয়ে আমাদের অগ্রযাত্রাকে বন্ধ করা যাবে না। মন্ত্রী বলেন, এসব অপপ্রচার সামাজিক যোগাযোগ মাধ্যমে শেয়ার করবার আগে সত্যটা যাচাই করে নিন। বইগুলো ওয়েবসাইটে আছে, আপনার বাড়ির পাশে স্কুল আছে।

 শিক্ষামন্ত্রী বলেন, নতুন এই কারিকুলামটি যখন শুরু হল, তখন আমরা দেখলাম শিক্ষক, শিক্ষার্থী অভিভাবকদের মধ্যে ব্যাপক ইতিবাচক সাড়া। বইগুলোর মধ্যে ভুল থাকতে পারে। আমরা যখনই ভুল পাচ্ছি তখনই সংশোধন করে দিচ্ছি। আমরা দুটো কমিটি করে দিয়েছি। একটি কমিটি বইয়ে ভুল থাকলে বলবে, সেটি আমরা শুদ্ধ করে দেব। আরেকটি কমিটি করেছি, কারণ কেউ কেউ বলেছেন এর মধ্যে চক্রান্ত আছে, ষড়যন্ত্র আছে। এগুলো তদন্ত করবার জন্য।

#

খায়ের/রাহাত/মোশারফ/রফিকুল/জয়নুল/২০২৩/২০০০ঘণ্টা

তথ্যবিবরণী নম্বর : ৫০৪

**স্মার্ট বাংলাদেশের বড় চ্যালেঞ্জ ডিজিটাল নিরাপত্তা --- টেলিযোগাযোগ মন্ত্রী**

ঢাকা, ২৬ মাঘ (৯ ফেব্রুয়ারি) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, প্রযুক্তিতে ৩২৪ বছরের পশ্চাৎপদতা অতিক্রম করার উত্তম উপায় হচ্ছে প্রযুক্তি সাধারণের দোরগোড়ায় পৌঁছে দেওয়া। তা না করতে পারলে জাতিকে এগিয়ে নেওয়া যাবে না। সরকার সে কাজটি দৃঢ়তার সাথে করছে। তিনি বলেন, দেশের প্রতিটি গ্রামে উচ্চগতির ইন্টারনেট সংযোগ পৌঁছে দেওয়ার উদ্যোগ গ্রহণ করা হয়েছে। দেশের প্রতিটি ইউনিয়নে উচ্চগতির ইন্টারনেট পৌঁছে দেওয়া হচ্ছে।

 মন্ত্রী আজ রাজধানীর একটি হোটেলে টেলিকম এন্ড টেকনলোজি রিপোর্টার্স নেটওয়ার্ক (টিআরএনবি) আয়োজিত ‘স্মার্ট কানেক্টিভিটি ফর স্মার্ট বাংলাদেশ’ বিষয়ক সেমিনারে প্রধান অতিথির বক্তৃতায় এসব কথা বলেন।

 মন্ত্রী স্মার্ট বাংলাদেশ বিনির্মাণে ডিজিটাল সংযুক্তি প্রসারের প্রয়োজনীয়তা তুলে ধরে বলেন, স্মার্ট বাংলাদেশ হচ্ছে ডিজিটাল বাংলাদেশের ধারাবাহিক বিবর্তন। ডিজিটাল বাংলাদেশের ভিত্তির ওপর স্মার্ট বাংলাদেশ প্রতিষ্ঠিত হবে। ইন্টারনেট প্রসারের পাশাপাশি ডিজিটাল কনটেন্টের প্রয়োজনীয়তা অপরিহার্য। তা না হলে নতুন প্রজন্ম নিজস্ব সংস্কৃতি ভুলে যাবে। তিনি বলেন, ডিজিটাল কনটেন্টে যতক্ষণ পর্যন্ত দেশীয় সংস্কৃতি যুক্ত না হবে বিপদের সম্ভাবনা তত বাড়তেই থাকবে। স্মার্ট বাংলাদেশের বড় চ্যালেঞ্জের নাম হবে ডিজিটাল নিরাপত্তা। তিনি বলেন, স্মার্টনেস পোশাকে নয়, স্মার্টনেসের জন্য দরকার প্রযুক্তিতে দক্ষতা অর্জন।

 ইন্টারনেটের পাশাপাশি স্মার্ট দুনিয়ায় কনটেন্ট ফিল্টারিংয়ের গুরুত্ব তুলে ধরে মন্ত্রী বলেন, ‘এখন আমরা এমন একটি পর্যায়ে আছি, যেভাবে প্রতিদিন অনলাইনে জুয়া বসে, ম্যাসেঞ্জার, হোয়াটসঅ্যাপ ব্যবহার করে হয়রানি করা হয়; সেখানে আমরা একরকম অসহায়ত্বের মধ্যে পড়ে গেছি। এটা রোধে ইন্টারনেটে কনটেন্ট ফিল্টারিংয়ের উদ্যোগ গ্রহণ করেছি। এই অবস্থাটা আগামীতে আরো ভয়ঙ্কর হবে উল্লেখ করে মন্ত্রী বলেন, সেটা মোকাবিলা করতে হবে। তিনি বলেন, আমরা যত বেশি স্মার্ট হব তত বেশি আপদ-বিপদ আসবে।’ এই ব্যাপারে ব্যাপক গণসচেতনতা তৈরির জন্যসাংবাদিকগণ অতীতের মতো আগামীতেও ভূমিকা রাখবেন বলে মন্ত্রী আশাবাদ ব্যক্ত করেন।

 টিআরএনবি সভাপতি রাশেদ মেহেদীর সঞ্চালনায় অনুষ্ঠানে বিটিআরসি চেয়ারম্যান শ্যাম সুন্দর সিকদার, বিটিআরসি’র মহাপরিচালক ব্রিগেডিয়ার জেনারেল নাসিম পারভেজ, ডিআইজি হায়দার আলী খান, এমটবের মহাসচিব ব্রিগেডিয়ার জেনারেল (অব.) এসএম ফারহাদ, আইএসপিএবি’র সভাপতি এমদাদুল হক, ফাইভার এট হোমের কর্মকর্তা সুমন সাব্বির এবং টিআরএনবি সাধারণ সম্পাদক মাসুদুজ্জামান রবিন বক্তৃতা করেন।

#

শেফায়েত/রাহাত/মোশারফ/রফিকুল/জয়নুল/২০২৩/২০৫০ঘণ্টা

তথ্যবিবরণী নম্বর : ৫০৩

**বিএনপির উদ্দেশ্য শুভ নয়, তারা গ্রামে-গঞ্জে পদযাত্রা করে নৈরাজ্য-সন্ত্রাস ছড়াতে চায়**

 **--- তথ্য ও সম্প্রচার মন্ত্রী**

ঢাকা, ২৬ মাঘ (৯ ফেব্রুয়ারি) :

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্মুদ বলেছেন, ‘বিএনপির উদ্দেশ্য শুভ নয়। তারা বিভিন্ন গ্রামে-গঞ্জে পদযাত্রা করে তাদের নৈরাজ্য সন্ত্রাস গ্রাম পর্যায়ে ছড়িয়ে দিতে চায়। কিন্তু বাংলাদেশের মানুষ এটা হতে দেবে না এবং আওয়ামী লীগ সতর্ক পাহারায় থাকবে।’

 আজ রাজধানীর বসুন্ধরা আন্তর্জাতিক কনভেনশন সিটিতে বাংলাদেশ জুয়েলার্স এসোসিয়েশন আয়োজিত বাজুস ফেয়ারে যোগদান শেষে সাংবাদিকদের প্রশ্নের জবাবে মন্ত্রী এসব কথা বলেন।

 ড. হাছান মাহ্মুদ বলেন, ‘আগে বিএনপি বিভিন্ন শহরে পদযাত্রা করেছে। এখন তারা ইউনিয়ন-ইউনিয়নে পদযাত্রা করবে বলেছে। শহরে যখন তারা পদযাত্রা করেছে, বিভিন্ন জায়গায় বিশৃঙ্খলা তৈরি করেছে। তাদের উদ্দেশ্য শুভ নয়।’

 মন্ত্রী বলেন, ‘বিএনপি বিভিন্ন ইউনিয়নে অর্থাৎ গ্রামে-গঞ্জে পদযাত্রা করে তাদের নৈরাজ্য, সন্ত্রাস গ্রাম পর্যায়ে ছড়িয়ে দিতে চায়। বাংলাদেশের মানুষ এটা হতে দেবে না। আমাদের দল সতর্ক পাহারায় থাকবে। তারা যদি গ্রামে-গঞ্জে বিশৃঙ্খলা তৈরির অপচেষ্টা চালায়, জনগণ তাদেরকে প্রতিহত করবে।’

 বিএনপি নেত্রী খালেদা জিয়ার মুক্তি দাবি করে বিএনপি মহাসচিব মির্জা ফখরুল ইসলাম আলমগীরের বক্তব্যের জবাবে ড. হাছান বলেন, ‘বেগম খালেদা জিয়া দুর্নীতির দায়ে শাস্তিপ্রাপ্ত একজন আসামি। তিনি এখন জেলেই থাকার কথা ছিল। প্রধানমন্ত্রী শেখ হাসিনা সদয় হয়ে তার প্রশাসনিক ক্ষমতাবলে আসামির বয়স ও নানা সমস্যা বিবেচনায় নিয়ে তাকে ঘরে থাকার অনুমতি দিয়েছেন। এজন্য বিএনপি মহাসচিবের উচিত ছিল প্রধানমন্ত্রীকে ধন্যবাদ দেওয়া।’

 তথ্যমন্ত্রী এর আগে ‘সেলিব্রিটিদের গহনা ভাবনা’ সেমিনারে প্রধান অতিথির বক্তৃতায় বলেন, আমাদের রপ্তানি ঝুড়ি প্রায় পুরোটাই গার্মেন্টস শিল্পনির্ভর হয়ে গেছে। রপ্তানির শতকরা প্রায় ৮৫ ভাগই তৈরি পোশাক। বাণিজ্যে বহুমুখিতা প্রয়োজন। তথ্য ও যোগাযোগ প্রযুক্তি এতে যুক্ত হয়েছে। জুয়েলারি শিল্প একটি বড় আঙ্গিকে রপ্তানিতে যুক্ত হতে পারে।

 ড. হাছান বলেন, ‘আমাদের দেশে ভালো কারিগর আছে। এখন থেকে প্রস্তুতি নিলে আগামীতে আমরা বছরে কয়েক বিলিয়ন ডলারের জুয়েলারি রপ্তানি করতে সক্ষম হবো।’

 বাজুসের সাবেক সভাপতি দিলীপ কুমার রায়ের সভাপতিত্বে বিশিষ্ট কথাসাহিত্যিক ও দৈনিক কালের কণ্ঠের প্রধান সম্পাদক ইমদাদুল হক মিলনের সঞ্চালনায় দৈনিক বাংলাদেশ প্রতিদিন সম্পাদক নঈম নিজাম, এফবিসিসিআই সহসভাপতি আমিন হেলালী, অভিনেত্রী মেহের আফরোজ শাওন, অপু বিশ্বাস প্রমুখ সেমিনারে বক্তব্য দেন। এ সময় মঞ্চে উপস্থিতদের সাথে নিয়ে বাজুস প্রকাশিত ‘সম্ভাবনার স্বর্ণদুয়ার’ সাময়িকীর মোড়ক উন্মোচন করেন তথ্যমন্ত্রী।

#

আকরাম/রাহাত/মোশারফ/রফিকুল/জয়নুল/২০২৩/২০১০ঘণ্টা

তথ্যবিবরণী নম্বর: ৫০২

**প্রধানমন্ত্রী জাতীয় অর্থনীতির আঙ্গিনায় অসীম সাহস ও দূরদর্শিতার প্রতীক**

 **--আবুল হাসানাত আবদুল্লাহ্**

বরিশাল, ২৬ মাঘ (৯ ফেব্রুয়ারি):

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার গতিশীল ও বলিষ্ঠ নেতৃত্বে আর্থ-সামাজিক খাতে বাংলাদেশের বিস্ময়কর উত্থান ও অগ্রযাত্রা এখন সারা বিশ্বে স্বীকৃত। প্রধানমন্ত্রী শেখ হাসিনা জাতীয় অর্থনীতির আঙ্গিনায় অসীম সাহস ও দূরদর্শিতার প্রতীক। তিনি বলেন, প্রধানমন্ত্রীর সঠিক দিক নির্দেশনায় দেশকে এগিয়ে নিতে আওয়ামী লীগের প্রতিটি নেতাকর্মীকে সততা ও নিষ্ঠার সাথে কাজ করতে হবে।

 আজ বরিশালের আগৈলঝাড়া উপজেলার সেরালে স্থানীয় আওয়ামী লীগের নেতা-কর্মীদের সাথে মতবিনিময়কালে প্রধান অতিথির বক্তৃতায় আবুল হাসানাত আবদুল্লাহ্ এসব কথা বলেন।

আবুল হাসানাত আবদুল্লাহ্ বলেন, নতুন প্রজন্মকে দ্রুত পরিবর্তনশীল বিশ্বের সাথে খাপ খাওয়াতে শিক্ষা ব্যবস্থা ঢেলে সাজানো হচ্ছে। উন্নত বাংলাদেশ গড়তে ৪র্থ শিল্প বিপ্লব কাজে লাগাতে হবে। তিনি দলীয় নেতা-কর্মীদের বঙ্গবন্ধুর আদর্শ, স্বাধীনতা সংগ্রাম, ইতিহাস, ঐতিহ্য ও সরকারের উন্নয়ন অগ্রযাত্রা নতুন প্রজন্মসহ দেশবাসীর কাছে তুলে ধরার আহ্বান জানান।

আবুল হাসানাত আবদুল্লা্‌হ্ বলেন, বঙ্গবন্ধু হত্যা-মামলা, যুদ্ধাপরাধ ও মানবতাবিরোধী অপরাধসহ চাঞ্চল্যকর অন্যান্য মামলার রায় প্রদানের মাধ্যমে দেশে সুশাসন প্রতিষ্ঠিত হয়েছে। তিনি আরো বলেন, দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারাকে বাধাগ্রস্ত করতে দেশবিরোধী চক্র দেশ-বিদেশে ষড়যন্ত্র করছে। তিনি এসব ষড়যন্ত্রকারীদের রুখে দিতে আওয়ামী লীগের নেতা-কর্মীদের প্রতি আহ্বান জানান।

#

আহসান/রাহাত/মোশারফ/লিখন/২০২৩/১৯৪১ঘণ্টা

তথ্যবিবরণী নম্বর: ৫০১

**সার কারখানা স্থাপন ও চিনি শিল্পে অর্থায়নে আগ্রহ জাপানের**

ঢাকা, ২৬ মাঘ (৯ ফেব্রুয়ারি) :

বাংলাদেশের আশুগঞ্জে ঘোড়াশাল সার কারখানার আদলে আরেকটি সার কারখানা স্থাপন ও চিনি শিল্পে অর্থায়নে আগ্রহ প্রকাশ করেছে জাপান ব্যাংক ফর ইন্টারন্যাশনাল কোঅপারেশন (JBIC)। এছাড়া ইলেক্ট্রিক মিটার ও অটোমোবাইলসহ অন্যান্য খাতেও তারা অর্থায়নে আগ্রহী। শিল্পমন্ত্রী নূরুল মজিদ মাহমুদ হুমায়ূনের সাথে JBIC এর গভর্নর হায়াশি নবুমিতসু এর নেতৃত্বে প্রতিনিধিদল সৌজন্য সাক্ষাৎকালে এ আগ্রহ ব্যক্ত করে। প্রতিনিধিদলে আরো ছিলেন জেবিক গভর্নরের মুখ্যসচিব এবং উপদেষ্টা ওডিএ মাসাহিরো, জেবিক প্রতিনিধি নাকানো মুতসুমি, কুড়িহারা তশিহিকো প্রমুখ।

আজ রাজধানীর মতিঝিলে শিল্পমন্ত্রীর অফিসকক্ষে এ সৌজন্য সাক্ষাৎ অনুষ্ঠিত হয়। বাংলাদেশ চিনি ও খাদ্য শিল্প কর্পোরেশনের চেয়ারম্যান মোঃ আরিফুর রহমান অপু, বাংলাদেশ কেমিক্যাল ইন্ডাস্ট্রিজ কর্পোরেশনের (বিসিআইসি) চেয়ারম্যান মোঃ সাইদুর রহমান, শিল্প মন্ত্রণালয়ের অতিরিক্ত সচিব শেখ ফয়েজুল আমীন, যুগ্মসচিব মোহাম্মদ সালাউদ্দিন আহমেদ, মুঃ আনোয়ারুল আলম, মোঃ আব্দুল ওয়াহেদ, উপসচিব শরীফ মোঃ মাসুদ এ সময় উপস্থিত ছিলেন।

­­­­ সাক্ষাৎকালে শিল্পমন্ত্রী বলেন, জাপান বিভিন্নভাবে আমাদের কৃষি ও শিল্পখাতে সাহায্য করছে। সার কারখানা স্থাপনে এবং প্রগতি ইন্ডাস্ট্রিজের সাথে যৌথভাবে মিতসুবিশি গাড়ি সংযোজনে আমরা একযোগে কাজ করছি। নারায়ণগঞ্জের আড়াইহাজারে আমরা জাপানিজ ইকোনমিক জোনও করেছি।

মন্ত্রী আরো বলেন, আমরা চিনি শিল্পকে আধুনিকায়নের চেষ্টা করছি। চিনিকলসমূহের অধীনে প্রচুর পরিমাণে ভূমি রয়েছে। আমরা কৃষিভিত্তিক খাদ্য প্রক্রিয়াকরণ শিল্প স্থাপনে আগ্রহী। আমাদের লাভজনক প্রতিষ্ঠান কেরু এন্ড কোম্পানি লিমিটেডে দ্বিতীয় একটি ইউনিট স্থাপনে কাজ করছি। JBIC এ সকল বিষয়ে অর্থায়ন করতে পারে। আমাদের দরকার অর্থায়ন, অটোমেশন, আধুনিক যন্ত্রপাতি ইত্যাদি।

এ সকল ক্ষেত্রে জাপানি অর্থায়নে জি টু জি বা দ্বি-পক্ষীয় চুক্তির মাধ্যমে যৌথ বিনিয়োগ বাস্তবায়নের জন্য শিল্পমন্ত্রী সংশ্লিষ্টদের নির্দেশনা প্রদান করেন।

#

মাহমুদুল/রাহাত/মোশারফ/লিখন/২০২৩/১৬৪০ঘণ্টা

তথ্যবিবরণী নম্বর : ৫০০

**বাসযোগ্য পরিবেশ গড়ার লক্ষ্যে শব্দদূষণ বন্ধে সকলের সহযোগিতা চাই**

 **--- পরিবেশমন্ত্রী**

ঢাকা, ২৬ মাঘ (৯ ফেব্রুয়ারি) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, অসহনীয় শব্দ মানবস্বাস্থ্য ও পরিবেশের ওপর বিরূপ প্রভাব ফেলে, তাই বর্তমান ও ভবিষ্যৎ প্রজন্মের জন্য বাসযোগ্য পরিবেশ গড়ার লক্ষ্যে শব্দদূষণ রোধে সকলের সহযোগিতা চাই। এজন্য সকল ক্ষেত্রে আমাদেরকে উচ্চ শব্দ সৃষ্টি করা হতে বিরত থাকতে হবে। যানবাহন চালানোর সময় চালকদের অযথা হর্ন বাজানো বন্ধ করতে হবে। কল-কারখানা, নির্মাণকাজ প্রভৃতি ক্ষেত্রেও উচ্চশব্দ সৃষ্টি পরিহার করতে হবে। এসময় ভবিষ্যতে শব্দদূষণের ক্ষতি অনুধাবন করে মানুষ নিজ নিজ দায়িত্ব সঠিকভাবে পালন করবে বলে মন্ত্রী আশাবাদ ব্যক্ত করেন।

 আজ পরিবেশ অধিদপ্তরে আয়োজিত শব্দদূষণ নিয়ন্ত্রণে সমন্বিত ও অংশীদারিত্বমূলক প্রকল্পের আওতায় ৬৪ জেলায় পরিচালিত শব্দের মানমাত্রা পরিমাপ সংক্রান্ত জরিপ কার্যক্রমের ভ্যালিডেশন কর্মশালায় প্রধান অতিথির বক্তব্যে পরিবেশমন্ত্রী এসব কথা বলেন।

 পরিবেশমন্ত্রী বলেন, শব্দদূষণ নিয়ন্ত্রণে সমন্বিত ও অংশীদারিত্বমূলক প্রকল্পের আওতায় বিভিন্ন কার্যকরী পদক্ষেপ গ্রহণ ও বাস্তবায়ন করা হচ্ছে। প্রকল্পের আওতায় সারা দেশে ৬৪ জেলায় শব্দের মানমাত্রা নির্ণয়ের জন্য জরিপ হয়েছে, রিপোর্ট প্রকাশ করা হবে। পরবর্তীতে শব্দদূষণ নিয়ন্ত্রণ বিধিমালা যুগোপযোগী করে সংশোধন করা হবে। তিনি বলেন, শব্দদূষণ নিয়ন্ত্রণে বিআরটিএ ও বাংলাদেশ পুলিশ বাহিনীর গুরুত্বপূর্ণ সহযোগিতা প্রয়োজন। সর্বোপরি শব্দদূষণ নিয়ন্ত্রণ করতে আমাদের সকলকে ঐক্যবদ্ধভাবে কাজ করে যেতে হবে।

 পরিবেশ অধিদপ্তরের মহাপরিচালক ড. আবদুল হামিদের সভাপতিত্বে অনুষ্ঠিত কর্মশালায় বিশেষ অতিথির বক্তব্য রাখেন পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার, সচিব ড. ফারহিনা আহমেদ, বিআরটিএ’র চেয়ারম্যান নূর মোহাম্মদ মজুমদার, ঢাকা মেডিকেল কলেজ হাসপাতালের সহযোগী অধ্যাপক (ইএনটি) ডাঃ হুসনে কমর ওসমানী, ঢাকা বিশ্ববিদ্যালয়ের আইন অনুষদের ডিন ড. সীমা জামান প্রমুখ। ৬৪ জেলার শব্দের মানমাত্রা পরিমাপ সংক্রান্ত জরিপের তথ্য উপস্থাপন করেন ইকিউএমএস ও ক্যাপস এর টিম লিডার অধ্যাপক ড. আহমেদ কামরুজ্জামান মজুমদার।

#

দীপংকর/রাহাত/মোশারফ/জয়নুল/২০২৩/১৭৫০ঘণ্টা

তথ্যবিবরণী নম্বর : ৪৯৯

**কানাডা পটাশিয়াম সার প্রদান অব্যাহত রাখবে**

 **--- কৃষিমন্ত্রী**

ঢাকা, ২৬ মাঘ (৯ ফেব্রুয়ারি) :

 কানাডা বাংলাদেশে পটাশিয়াম সার বিক্রি অব্যাহত রাখবে বলে জানিয়েছেন কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক। তিনি বলেন, রাশিয়া-ইউক্রেন যুদ্ধ ও অবরোধের কারণে গত বছর পটাশিয়াম সার নিয়ে বিশ্বব্যাপী চরম অনিশ্চয়তা দেখা দিয়েছিল। আমরা বেলারুশ থেকে পটাশিয়াম সার কিনতে পারিনি। তখন সরকারের প্রচেষ্টায় কানাডা আমাদেরকে জরুরিভিত্তিতে ৫ লাখ টন পটাশিয়াম সার প্রদান করে। যার ফলে রবি মৌসুমে ও চলমান বোরো মৌসুমে সার সংকট দেখা দেয়নি।

 আজ সচিবালয়ে ঢাকায় নিযুক্ত কানাডার হাইকমিশনার লিলি নিকোলসের নেতৃত্বে কানাডিয়ান কমার্শিয়াল কর্পোরেশনের (সিসিসি) প্রতিনিধিদলের সাথে বৈঠক শেষে সাংবাদিকদের সাথে মতবিনিময়কালে মন্ত্রী এসব কথা বলেন।

 বৈঠকে কৃষি মন্ত্রণালয়ের অতিরিক্ত সচিব রুহুল আমিন তালুকদার, কানাডা দূতাবাসের কমার্শিয়াল কাউন্সেলর এঞ্জেলা ডার্ক, ট্রেড কমিশনার কামাল উদ্দিন, কানাডিয়ান কমার্শিয়াল কর্পোরেশনের ভাইস প্রেসিডেন্ট কিম ডগলাস ও পরিচালক এন্টনি রিজক উপস্থিত ছিলেন।

 মন্ত্রী বলেন, প্রধানমন্ত্রী শেখ হাসিনা কৃষিখাতে যে বিশাল অংকের ভর্তুকি দিয়ে যাচ্ছেন, তা পৃথিবীতে বিরল। অর্থনীতিতে যত চাপই আসুক, কৃষি উৎপাদনে বিরূপ প্রভাব পড়ে এমন কোনো পদক্ষেপ নিবেন না প্রধানমন্ত্রী শেখ হাসিনা। সেজন্য, সার, বীজসহ কৃষি উপকরণ ও কৃষির সার্বিক উন্নয়নে প্রধানমন্ত্রী বিশাল অংকের ভর্তুকি দিয়ে যাচ্ছেন।

 উল্লেখ্য, বাংলাদেশ-কানাডার সাথে বাণিজ্য সম্পর্ক বাড়াতে ও বাণিজ্য সহজতর করতে কানাডিয়ান কমার্শিয়াল কর্পোরেশনের প্রতিনিধিদল বাংলাদেশ সফর করছেন। কৃষিমন্ত্রীর সাথে বৈঠকে কানাডার প্রতিনিধিদল কানাডা থেকে ক্যানুলা আমদানির ক্ষেত্রে সয়াবিন ও পাম তেলের সমপরিমাণ আমদানি শুল্ক নির্ধারণের অনুরোধ জানান। বর্তমানে ক্যানুলা আমদানির ক্ষেত্রে আমদানি শুল্ক সয়াবিন ও পাম তেলের দ্বিগুণ বলে তারা জানান। এছাড়া প্রতিনিধিদল বাংলাদেশে ডাল রপ্তানি, কৃষি প্রক্রিয়াজাতে সহযোগিতা এবং বাংলাদেশ থেকে শাকসবজি নেয়ার কথাও জানান।

 এসময় বিএনপির চলমান আন্দোলন নিয়ে সাংবাদিকদের এক প্রশ্নের জবাবে কৃষিমন্ত্রী বলেন, বিএনপি গত ১৪ বছরে আন্দোলন করে ব্যর্থ হয়েছে, সরকারের পতন ঘটাতে পারেনি। জনগণের সমর্থনও আদায় করতে পারেনি। তিনি বলেন, দেশে সংবিধান অনুযায়ী নির্বাচন হবে। আন্দোলনে ব্যর্থ হয়ে বিএনপি যদি আগামী নির্বাচনে না আসে তাহলে তাদের অস্তিত্ব সংকটে পড়বে। বিএনপি যতই আন্দোলন করুক, বর্তমান সরকারের উন্নয়ন ও সাফল্য সম্পর্কে সাধারণ জনগণের মধ্যে বিভ্রান্তি সৃষ্টি করতে পারবে না বলেও মন্তব্য করেন মন্ত্রী।

#

কামরুল/রাহাত/মোশারফ/জয়নুল/২০২৩/১৮২০ঘণ্টা

তথ্যবিবরণী                                                                                                 নম্বর : ৪৯৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৬ মাঘ (৯ ফেব্রুয়ারি) :

          স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩৬ শতাংশ। এ সময় ২ হাজার ২০৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৪ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৬ হাজার ২৫৭ জন।

**#**

কবীর/রাহাত/মোশারফ/শামীম/২০২৩/১৬৪০ ঘণ্টা

তথ্যবিবরণী নম্বর: ৪৯৭

**সংস্কৃতি প্রতিমন্ত্রীর শাশুড়ির মৃত্যু**

ঢাকা, ২৬ মাঘ (৯ ফেব্রুয়ারি) :

সংস্কৃতি বিষয়ক প্রতিমন্ত্রী কে এম খালিদের শাশুড়ি সেলিনা রহমান আজ ভোরে রাজধানীর একটি হাসপাতালে চিকিৎসাধীন অবস্থায় মৃত্যুবরণ করেছেন (ইন্নালিল্লাহি ওয়া ইন্না ইলাহি রাজিউন)। তিনি বার্ধক্যজনিত বিভিন্ন রোগে ভুগছিলেন। মৃত্যুকালে তাঁর বয়স হয়েছিল ৮১ বছর। তিনি তিন পুত্র ও এক কন্যাসহ অসংখ্য গুণগ্রাহী ও শুভানুধ্যায়ী রেখে গেছেন।

আজ বাদ জোহর উত্তরা ৩নং সেক্টর মসজিদে জানাজা শেষে উত্তরা ১২নং সেক্টর কবরস্থানে তাঁকে দাফন করা হবে।

#

ফয়সল/মেহেদী/পরীক্ষিৎ/রবি/ইমা/২০২৩/১৩১৫ ঘন্টা

তথ্যবিবরণী নম্বর: ৪৯৬

**আইসিটি প্রতিমন্ত্রীর সাথে সৌদি তথ্যপ্রযুক্তি মন্ত্রীর বৈঠক**

ঢাকা, ২৬ মাঘ (৯ ফেব্রুয়ারি) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক এবং সৌদি আরবের যোগাযোগ ও তথ্যপ্রযুক্তি মন্ত্রী আব্দুল্লাহ বিন আমের আল সোয়াহার মধ্যে গতকাল সৌদি আরবের রাজধানী রিয়াদে এক দ্বিপাক্ষিক বৈঠক অনুষ্ঠিত হয়।

বৈঠকে দু’দেশের তথ্য প্রযুক্তি খাতের উন্নয়ন ও বিকাশ বিশেষ করে বাংলাদেশ ও সৌদি আরবের মধ্যে আইসিটি খাতে বিনিয়োগ ও যৌথ শিক্ষা সহযোগিতা, স্মার্ট সিটি স্থাপনে বিনিয়োগ এবং আর্টিফিশিয়াল ইন্টেলিজেন্স (এআই), রোবোটিক্স, সেমিকন্ডাক্টর এবং ন্যানো প্রযুক্তি বিষয়ে একসাথে কাজ করার বিষয়ে বিস্তারিত আলোচনা হয়।

প্রতিমন্ত্রী আইসিটি উপদেষ্টা সজীব ওয়াজেদ জয়ের তত্ত্বাবধানে ডিজিটাল বাংলাদেশ বাস্তবায়ন, তথ্যপ্রযুক্তি খাতের সার্বিক অগ্রগতি এবং ২০৪১ সালের স্মার্ট বাংলাদেশ বিনির্মাণের রূপকল্প তুলে ধরেন। তিনি বলেন, ভাতৃপ্রতিম সৌদি আরবের সঙ্গে ডিজিটাল রূপান্তর ও স্মার্ট বাংলাদেশ বিনির্মাণ নিয়ে একসাথে কাজ করতে চাই। সৌদি মন্ত্রী তথ্যপ্রযুক্তি খাতের উন্নয়ন ও বিকাশে আগামী দিনগুলোতে বাংলাদেশের সাথে কাজ করার আশাবাদ ব্যক্ত করেন।

এ সময় সৌদি আরবে নিযুক্ত বাংলাদেশের রাষ্ট্রদূত ডঃ জাবেদ পাটোয়ারী ও সৌদি আরবের সংশ্লিষ্ট ঊর্ধ্বতন কর্মকর্তাবৃন্দ উপস্থিত ছিলেন।

এর আগে আইসিটি প্রতিমন্ত্রী জুনাইদ আহমেদ পলক সৌদি বিনিয়োগ প্রতিষ্ঠান এলম ইনফরমেশন সিকিউরিটি কোম্পানির সিইও ড. আব্দুল রহমান আল-জাদাইয়ের সাথে বাংলাদেশে ‘স্মার্ট সিটি’ গড়ার রূপকল্প নিয়ে বৈঠক করেন ।

#

শহিদুল/মেহেদী/পরীক্ষিৎ/রবি/মাসুম/২০২৩/১২০৫ ঘন্টা

তথ্যবিবরণী নম্বর: ৪৯৫

**৪ লাখ কৃষক বিনামূল্যে ৮ কোটি টাকার পাটবীজ পাচ্ছেন**

ঢাকা, ২৬ মাঘ (৯ ফেব্রুয়ারি):

পাটের আবাদ ও উৎপাদন বাড়াতে ৮ কোটি ১০ লাখ টাকার প্রণোদনা দেয়া হচ্ছে। সারা দেশের চার লাখ ক্ষুদ্র, প্রান্তিক ও মাঝারি কৃষক এ প্রণোদনার আওতায় বিনামূল্যে পাটবীজ পাচ্ছেন। এতে একজন কৃষক এক বিঘা জমিতে চাষের জন্য প্রয়োজনীয় এক কেজি পাটবীজ পাবেন।

কৃষি মন্ত্রণালয়ের নিয়মিত বাজেট কৃষি পুনর্বাসন সহায়তা খাত থেকে এ প্রণোদনা প্রদান করা হচ্ছে। মাঠ পর্যায়ে এসব প্রণোদনা বিতরণ কার্যক্রম শীঘ্রই শুরু হবে।

কৃষি মন্ত্রণালয় থেকে আজ এই তথ্য জানানো হয়।

#

কামরুল/মেহেদী/পরীক্ষিৎ/রবি/ইমা/২০২৩/১১৫৫ ঘন্টা